Diari Oficial de la Generalitat Valenciana


Sumari del DOGV 3983, del 20-04-2001 (2001/3613)

ORDRE de 30 de març de 2001, de la Conselleria de Cultura i Educació, per la qual es convoca concurs públic per a la concessió d'assignació per despeses extraordinàries de funcionament i subvencions per a la realització d'estades formatives en empreses d'altres països d'Europa, per alumnes de centres docents no universitaris, públics i privats concertats, de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3983

Data del DOGV
:   20-04-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/3613


Data del document
:   30-03-2001

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * ensenyament professional
    * relació escola-vida professional
    * suport econòmic
    * centre d'ensenyament
    * pràctiques de formació
    * empresa
    * ajuda pública

ORDRE de 30 de març de 2001, de la Conselleria de Cultura i Educació, per la qual es convoca concurs públic per a la concessió d'assignació per despeses extraordinàries de funcionament i subvencions per a la realització d'estades formatives en empreses d'altres països d'Europa, per alumnes de centres docents no universitaris, públics i privats concertats, de la Comunitat Valenciana. [2001/3613]
  
La mobilitat dels jóvens estudiants entre els països europeus és un objectiu prioritari de tots els programes educatius que promou la Comissió Europea, i constituïx igualment una de les prioritats de la Generalitat Valenciana, buscant l'enriquiment cultural i professional dels estudiants valencians a través d'estades formatives en els dits països.
  
La Formació Professional requerix una estreta col·laboració amb el món productiu i es considera imprescindible que l'estudiant d'estes ensenyances realitze un període formatiu en situacions reals de treball. Facilitar que estes estades en empreses puguen efectuar-se en altres països europeus permetrà als jóvens observar tècniques d'organització i producció que ampliaran la seua competència professional a nivell europeu.
  
En el continu procés d'integració europea que constituïx l'actual Unió Europea i els països cridats a l'adhesió, la mobilitat dels treballadors europeus requerirà qualificacions a nivell comunitari, a la qual cosa contribuirà el fet que ja en el seu període de formació, els estudiants de Formació Professional de la Comunitat Valenciana puguen efectuar estades en empreses de distints països europeus.
  
La iniciativa que des de fa diversos cursos promou la Conselleria de Cultura i Educació és complementària de les accions d'altres programes europeus com el Leonardo da Vinci sobre la Formació Professional, l'últim fi és aconseguir una competència professional dels jóvens, que els facilite la seua inserció, ja no sols en el mercat de treball nacional, sinó en l'europeu.
  
Per tot això, i fent ús de les atribucions que em conferix l'article 35 de la Llei 5/1983, de 30 de desembre, de Govern Valencià
  
ORDENE
  
Primer. Convocatòria
  
1. Convocar concurs per a la concessió d'assignacions per despeses extraordinàries de funcionament entre centres públics dependents de la Conselleria de Cultura i Educació, que promoguen projectes per a la realització d'estades formatives en empreses d'altres països europeus.
  
2. Convocar subvencions per als centres privats concertats de la Comunitat Valenciana que, d'igual forma, promoguen projectes per a la realització d'estades formatives en empreses d'altres països europeus.
  
3. Aprovar les bases per què es regirà la convocatòria, que s'inclouen en l'annex I de la present ordre, així com el model de sol·licitud que constituïx l'annex II.
  
Segon. Finançament
  
1. L'import destinat a l'assignació per despeses extraordinàries de funcionament serà de 22.153.011 PTA (210.354,24 E), a càrrec del crèdit consignat al capítol II, del programa 421.30, del Pressupost de la Generalitat Valenciana per al 2001.
  
2. La quantitat global màxima destinada a subvencions a centres docents privats concertats serà de 5.000.000 PTA (30.050,61 E), a càrrec del crèdit existent en la línia pressupostària T0086000, del programa 421.30, secció 09, servei 04, del Pressupost de la Generalitat Valenciana per al 2001.
  
Les subvencions estan finançades per la Generalitat Valenciana (40% de fons propis) i pel Fons Social Europeu (60% de fons finalistes).
  
DISPOSICIONS FINALS
  
Primera
  
Es delega en el director general d'Ordenació i Innovació Educativa i Política Lingüística la facultat de concedir les ajudes i subvencions, i se l'autoritza a dictar les resolucions que calga per al desenrotllament i l'execució de la present ordre.
  
Segona
  
L'ordre entrarà en vigor l'endemà de la publicació al Diari Oficial de la Generalitat Valenciana.
  
Tercera
  
De conformitat amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present ordre, que posa fi a la via administrativa, es podrà interposar potestativament un recurs de reposició o bé plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant el conseller de Cultura i Educació en el termini d'un mes a comptar des de l'endemà de la publicació.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
  
valència, 30 de març de 2001
  
El conseller de Cultura i Educació
  
MANUEL TARANCÓN FANDOS
  
ANNEX I
  
Bases de la convocatòria
  
Primera
  
Podran acollir-se a les assignacions per despeses extraordinàries de funcionament els centres públics dependents de la Conselleria de Cultura i Educació que promoguen projectes per a la realització d'estades en altres països d'Europa, d'alumnes que, en el moment del seu desenrotllament, estiguen cursant algun dels estudis següents:
  
- Cicles Formatius
  
- Formació Professional de Segon Grau
  
- Especialització a les Escoles d'Art
  
Els alumnes hauran de reunir els requisits següents:
  
b) Tindre coneixements a a) Tindre menys de 25 anys en el moment de realitzar les pràctiques formatives.
  
nivell de conversació de l'idioma anglès o de l'idioma del país a visitar.
  
Segona
  
Podran rebre subvenció els centres privats que promoguen projectes per a realitzar estades formatives en empreses d'altres països europeus.
  
Els alumnes inclosos en els projectes hauran d'estar matriculats en ensenyances concertades amb la Conselleria de Cultura i Educació i estar cursant, en el moment del desenrotllament de les estades, algun dels estudis indicats en la base primera anterior i complir els requisits allí indicats.
  
Tercera
  
Els períodes de realització no superaran els 20 dies (inclosos els viatges), amb un mínim de 10 dies d'estada a les empreses.
  
El projecte haurà de programar-se, preferentment, en règim d'intercanvi amb un centre docent que tinga especialitats semblants.
  
Els alumnes seran acompanyats durant el viatge i l'estada, almenys, per un professor del centre d'origen.
  
Quarta
  
El centre docent receptor ha de comprometre's a fer possible l'acolliment dels alumnes i a facilitar les empreses per a la realització de les estades formatives. El marc legal en el qual es desenrotllarà el procés serà l'establit per la corresponent administració educativa del país visitant.
  
Quinta
  
Els participants en el desenrotllament d'un projecte quedaran coberts per una assegurança d'accidents i responsabilitat civil, la pòlissa de la qual subscriurà la Conselleria de Cultura i Educació .
  
Sisena
  
1. El termini de presentació de sol·licituds serà de 30 dies hàbils a partir de l'endemà de la publicació de la present ordre al Diari Oficial de la Generalitat Valenciana.
  
2. El director o titular del centre que opte a la convocatòria haurà de presentar instància, segons el model de l'annex II de la present ordre, en la Conselleria de Cultura i Educació; Direcció General d'Ordenació i Innovació Educativa i Política Lingüística; Servei de Formació Professional; av. Campanar, 32. 46073 València, o a través de qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Setena
  
La documentació que haurà d'acompanyar la sol·licitud inclourà, com a mínim, els aspectes següents:
  
a) Projecte pedagògic que justifique les estades formatives en empreses d'altre país d'Europa, i que haurà d'incloure la programació a realitzar amb la seua seqüenciació.
  
b) Aprovació del Consell Escolar, indicant expressament que la realització no afecta la normal activitat del centre.
  
c) Compromís formal d'acceptació per part del centre receptor, indicant les empreses on s'efectuaran les estades.
  
d) Previsió desglossada de despeses (viatges, estada, manutenció, etc.) segons el nombre d'alumnes i de professors que efectuaran l'estada.
  
Es considerarà un professor per cada grup de 10 alumnes, i són aconsellables grups entre 10 i 20 alumnes per projecte.
  
e) Període previst de realització, explicitant el total de dies, inclosos els del viatge.
  
Huitena
  
En la valoració dels projectes seran criteris preferents:
  
a) La qualitat del projecte pedagògic, segons la seua adequació a les necessitats de formació dels alumnes i a les possibilitats del centre educatiu.
  
b) Que s'acredite que les empreses on es realitzaran les estades formatives són adequades als objectius del projecte.
  
c) Que la modalitat d'allotjament previst siga el familiar.
  
d) Que el centre docent sol·licitant estiga situat en zona sociocultural o econòmica poc afavorida.
  
e) Que la realització del projecte implique un intercanvi d'alumnes de la mateixa especialitat del centre europeu d'acolliment.
  
Novena
  
Els projectes seran estudiats i avaluats per una comissió de selecció constituïda pels membres següents:
  
- President: el cap de l'Àrea d'Ordenació, Innovació i Formació Professional.
  
- Vocals:
  
· El cap del Servei de Formació Professional.
  
· El cap de la Secció d'Iniciació Professional.
  
· Un representant de la Inspecció Educativa, nomenat per la Secretaria General de la Conselleria de Cultura i Educació.
  
· Un tècnic de la Secció d'Iniciació Professional, que actuarà de secretari.
  
Deu
  
La relació provisional de projectes seleccionats, amb la dotació econòmica i termes en què la comissió aprova la proposta, es comunicarà a tots els centres que van presentar projecte i es farà pública als taulers d'anuncis de la Conselleria de Cultura i Educació i de les Direccions Territorials de Cultura i Educació. Es disposarà d'un termini de 8 dies hàbils per a presentar eventuals reclamacions davant de la comissió de selecció, la qual resoldrà les reclamacions i elevarà proposta de resolució al director general d'Ordenació i Innovació Educativa i Política Lingüística.
  
Vista la proposta de la comissió de selecció, el director general d'Ordenació i Innovació Educativa i Política Lingüística dictarà resolució, que serà publicada en el Diari Oficial de la Generalitat Valenciana.
  
El termini màxim per a resoldre la convocatòria serà de tres mesos, a comptar des que finalitza el termini de presentació de sol·licituds.
  
Si no recau resolució expressa en el terme establit, les sol·licituds s'entendran desestimades, sense perjudici del que es dispose quan es dicte la resolució expressa.
  
Els centres privats concertats, de conformitat amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, podran interposar contra esta resolució, que posa fi a la via administrativa, un recurs de reposició amb caràcter potestatiu o bé plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant el conseller de Cultura i Educació en el termini d'un mes a comptar des de l'endemà de la publicació.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
  
L'efectivitat de la resolució que adjudicarà les despeses extraordinàries de funcionament i les subvencions, quedarà condicionada a la seua expressa acceptació per part dels directors dels centres públics o titulars de centres privats.
  
Onze
  
1. El valor de l'ajuda concedida no podrà ser superior al 80% del cost de realització del projecte.
  
Els centres públics dependents de la Conselleria de Cultura i Educació rebran l'assignació en concepte de despesa extraordinària de funcionament, i hauran de justificar-la segons el que preveu l'Ordre de 18 de maig de 1995, de la Conselleria d'Educació i Ciència (DOGV de 9 de juny).
  
3. Els centres privats concertats podran percebre, si així ho sol·liciten, el 40% de la subvenció assignada una vegada emesa la resolució que resol el concurs, amb la prèvia presentació del corresponent aval.
  
Per a poder rebre la resta de la subvenció hauran de justificar documentalment, per mitjà d'originals o fotocòpies compulsades de factures o rebuts, davant de la Direcció General d'Ordenació i Innovació Educativa i Política Lingüística les despeses que, específicament, ha suposat el desenrotllament del projecte.
  
S'establix com a data límit per a la presentació de dites justificacions el 10 de desembre del 2001. Transcorregut el termini sense presentar la documentació s'entendrà que es renuncia a la subvenció, i caldrà reintegrar la part avançada, si així es va sol·licitar i es va concedir.
  
Com a beneficiari de la subvenció el centre privat concertat queda subjecte al compliment de les obligacions previstes en l'article 47 del Text Refós de la Llei d'Hisenda Pública de la Generalitat Valenciana i haurà d'acreditar, prèviament a la Resolució del concurs, estar al corrent de les seues obligacions tributàries i socials, emeses per l'Agència Estatal Tributària, la Conselleria d'Economia, Hisenda i Ocupació i la Tresoreria de la Seguretat Social.
  
Dotze
  
L'acceptació de l'assignació o subvenció obliga els centres docents a:
  
1) Realitzar el projecte en els termes del presentat a la convocatòria.
  
2) Remetre al Servei de Formació Professional, de la Direcció General d'Ordenació i Innovació Educativa i Política Lingüística, una memòria del projecte, en finalitzar este.
  
Els centres públics dependents de la Conselleria de Cultura i Educació hauran d'adjuntar a la memòria un certificat del Consell Escolar que acredite que el total de l'ajuda concedida s'utilitzà en la realització del projecte.
  
Tretze
  
La Inspecció Educativa, i si és procedent el Servei de Formació Professional de la Direcció General d'Ordenació i Innovació Educativa i Política Lingüística, portarà a cap el seguiment, orientació i avaluació del desenrotllament dels projectes.